ફેક્ટરીનો મૂળ માલિક હોફમેન જે બોક્સ છોડીને ગયો હતો, તેમાંથી ઊનની એક આંટી ફેફરબર્ગે ચોરી લીધી હતી, અને વેલ્ડિંગ વિભાગમાં જઈને એક લોખંડની એક મોટી સોય બનાવી લીધી હતી! મિલા આવે ત્યારે તેને આપવા માટે સાચવીને મૂકી રાખેલ વસ્તુઓનું પેકેટ ફેફરબર્ગે તેને બતાવ્યું. ફ્રાન્સિસ સ્પાઇરાનો દસ વર્ષનો પુત્ર પણ બાલ્કનીમાંથી નીચે જોઈ રહ્યો હતો. પોતે બૂમ ન પાડી બેસે એ માટે ફાન્સિસે પોતાના મોંમાં આંગળા નાખી દીધા હતા, કારણ કે મેદાનમાં એસએસના કેટલાયે માણસો આંટા મારી રહ્યા હતા! ઓસ્વિટ્ઝનાં જ જૂના કપડાં પેહેરેલી સ્ત્રીઓ મેદાનમાં પડેલાં પત્થરો પર આમતેમ ફરી રહી હતી. વાળ કાપી નાખવામાં આવ્યા હોવા ઉપરાંત તેમાંની. કેટલીક સ્ત્રીઓ એટલી હદે બીમાર હતી, કે સહેલાઈથી ઓળખાઈ પણ નહીં! અને છતાં પણ આ સ્નેહમિલન હેરત પમાડે એવું હતું! આગળ જતાં જો કે કોઈને એ જાણીને આશ્ચર્ય નહોતું થયું, કે આખાયે વિપત્તિગ્રસ્ત યુરોપમાં આવું પુનર્મિલન બીજે ક્યાંયે શક્ય બન્યું ન હતું! ઓસ્વિટ્ઝનું આ બચાવકાર્ય ન ભૂતો ન ભવિષ્યતી હતું!